SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 141.9/6 – 5 – 14/22

**2022. gada 7. decembrī plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Edvīns Šnore – komisijas priekšsēdētāja biedrs**

**Jānis Skrastiņš – komisijas sekretārs**

**Jānis Dombrava**

**Ainars Latkovskis**

**Igors Rajevs**

**Aleksejs Rosļikovs**

**Uģis Rotbergs**

**Jana Simanovska**

**Edmunds Zivtiņš**

**Andrejs Vilks**

*uzaicinātie****:***

* Iekšlietu ministrijas valsts sekretāra vietnieks, Juridiskā departamenta direktors **Vilnis Vītoliņš**
* Satiksmes ministrijas pārstāvji **Jānis Kalniņš** un **Elīna Saule**
* Veselības ministrijas Farmācijas departamenta direktore **Inese Kaupere**
* Kultūras ministrijas Sabiedrības integrācijas departamenta direktore **Jeļena Šaicāne**
* Vides aizsardzības un reģionālās attīstības ministrijas valsts sekretāra vietniece reģionālās attīstības jautājumos **Ilze Oša**
* Finanšu ministrijas pārstāves **Taisa Trubača** un **Astra Kaļāne**
* Veselības ministrijas Nozares cilvēkresursu attīstības nodaļas vecākā eksperte **Dace Roga**
* Ekonomikas ministrijas administrācijas vadītāja **Dace Gaile**
* Izglītības un zinātnes ministrijas pārstāvis
* Labklājības ministrijas pārstāvis
* Tieslietu ministrijas pārstāvis
* Rīgas domes priekšsēdētāja padomnieks juridiskajos jautājumos **Andris Kerls**
* Rīgas domes priekšsēdētāja padomniece pašvaldības pārvaldes un attīstības projektu jautājumos **Signe Grūbe**
* Biedrības “Gribu palīdzēt bēgļiem” pārstāve **Linda Jākobsone-Gavala**

**Saeimas Juridiskā biroja vecākā juridiskā padomniece Līvija Millere**

**Komisijas darbinieki: vecākā konsultante Ieva Barvika, konsultanti Egita Kalniņa, Inese Silabriede un Māris Veinalds**

**Sēdi vada:** komisijaspriekšsēdētāja biedrs E.Šnore

**Sēdi protokolē:** konsultanteI.Silabriede

**Sēdes veids:** atklāta

Darba kārtība:

**Grozījums Ukrainas civiliedzīvotāju atbalsta likumā (9/Lp14) 2. lasījums, steidzams.**

**E.Šnore** atklāj sēdi un iepazīstina izskatāmo darba kārtību.

**E.Zivtiņš** atgādina par šodien plānoto un atlikto tematisko sēdi par satiksmes drošības aktualitātēm. Aicina atlikto tēmu izskatīt vēlākais februārī, kad Satiksmes ministrija (turpmāk – SM), Finanšu ministrija (turpmāk – FM) un citas institūcijas būs apkopojušas statistiskos datus.

Deputātiem nav iebildumu.

**E.Šnore** akcentē, ka šajā sēdē ir jāpabeidz vakardienas sēdē uzsāktā likumprojekta “Grozījums Ukrainas civiliedzīvotāju atbalsta likumā” (9/Lp14) izskatīšana – sākot no priekšlikuma Nr.24, par kuru diskusija jau vakar tika uzsākta. Informē, ka uz šo sēdi pēc vakar aizsāktajām diskusijām ir saņemti vēl papildus deputātes J.Simanovskas un Kultūras ministrijas (turpmāk – KM) priekšlikumi.

Aicina turpināt saņemto priekšlikumu izskatīšanu.

**Nr. 24** – satiksmes ministra T.Linkaita priekšlikums – papildināt 21. pantu ar trešo un ceturto daļu piedāvātajā redakcijā.

Turpinās iepriekšējā dienā aizsāktā diskusija par priekšlikumā ietvertajiem ceļu satiksmes regulējuma jautājumiem. Deputāti **E.Zivtiņš** un **J.Skrastiņš** akcentē statistikas datu trūkumu, kas ļautu pilnvērtīgi izvērtēt šo priekšlikumu.

**E.Šnore** aicina SM pārstāvjus uz sēdi, kad tiks izskatīti nākamie Ukrainas civiliedzīvotāju atbalsta likuma (turpmāk – UCAL) grozījumi, sagatavot pārskatāmu informāciju par aktualizēto jautājumu. Aicina komisiju šajā sēdē SM priekšlikumu noraidīt.

Deputātiem nav iebildumu.

**Komisija nolemj noraidīt priekšlikumu Nr.24.**

**Nr. 25** – iekšlietu ministra K.Eklona priekšlikums – ierosinājums papildināt likumu ar jaunu 21.1 pantu piedāvātajā redakcijā. Ietverti izņēmumi attiecībā uz transportlīdzekļa vadītāja pienākumiem.

**E.Šnore** atsaucas uz jau iepriekšējā priekšlikumā izdebatētajiem satiksmes drošības jautājumiem un aicina šajā sēdē Iekšlietu ministrijas (turpmāk – IeM) priekšlikumu noraidīt.

Deputātiem nav iebildumu.

**Komisija nolemj noraidīt priekšlikumu Nr.25.**

**Nr. 26** – Saeimas frakcijas “Progresīvie” priekšlikums – aizstāt pārejas noteikumos (turpmāk – PN) vairākos punktos to darbības termiņus līdz 2024. gada 4. martam.

Jautājums jau tika plaši izdebatēts iepriekšējā sēdē saistībā ar priekšlikumu Nr.3, kas balsojumā tika noraidīts.

**E.Šnore** aicina neatbalstīt šo priekšlikumu.

Deputātiem nav iebildumu.

**Komisija nolemj noraidīt priekšlikumu Nr.26.**

**Nr. 27** – veselības ministra D.Pavļuta priekšlikums – ierosinājums pagarināt PN 10.punktā noteikto darbības termiņu līdz 2023. gada 30. jūnijam.

**I.Kaupere** Veselības ministrijas (turpmāk – VM) vārdā paskaidro, ka šis pagarinājums kompensējamo medikamentu iegādei nepieciešams tādēļ, ka daudzi bēgļi slimo un ir jāturpina terapija arī pēc iepriekš noteiktā 2022. gada 31. decembra.

**L.Millere** Saeimas Juridiskā biroja (turpmāk – JB) vārdā komentē izskatāmo priekšlikumu un informē, ka JB pret to nav iebildumu.

**I.Rajevs** atzīmē, ka šis priekšlikums pēc būtības ir tāds pat kā deputāta **A.Vilka** iesniegtais Nr.28.

**Nr. 28** – Saeimas deputāta A.Vilka priekšlikums – jauna PN 10.punkta redakcija; mainīti datumi.

**L.Millere** atzīmē, ka abu priekšlikumu būtība ir vienāda, bet Nr.27 ir uzskatāmāk formulēts. Iesaka atbalstīt Nr.27 un daļēji atbalstīt Nr.28.

Deputātiem nav iebildumu.

**Komisija nolemj atbalstīt priekšlikumu Nr.27 un daļēji atbalstīt priekšlikumu Nr.28.**

**Nr. 29** – ekonomikas ministres I.Indriksones priekšlikums – pagarināt PN 20.punktā noteikto termiņu uz 2023. gada 30. jūniju.

**D.Gaile** Ekonomikas ministrijas (turpmāk – EM) vārdā paskaidro, ka šajā normā paredzēts pagarināt bēgļu izmitināšanas termiņu pašvaldībās, kad būs beidzies noteiktais 120 dienu termiņš.

**L.Millere** informē, ka JB nav iebildumu, iesaka atbalstīt.

Deputātiem nav iebildumu.

**Komisija nolemj atbalstīt priekšlikumu Nr.29.**

**Nr. 30** – satiksmes ministra T.Linkaita priekšlikums – par papildinātā 21. panta ceturtās daļas spēkā stāšanās laiku – jauns PN punkts.

**E.Šnore** atzīmē, kas šis priekšlikums nav atbalstāms, jo komisija jau ir noraidījusi 24.priekšlikumu. Aicina SM pārstāvjus uz nākamo reizi, kad Saeimā tiks izskatīti UCAL grozījumi, sagatavot kvalitatīvākas redakcijas.

Notiek diskusija par tēmu. Viedokļus izsaka **E.Šnore**, **J.Dombrava**, **J.Kalniņš** (SM), **L.Millere**, **E.Zivtiņš**, **A.Latkovskis**.

**E.Šnore** aicina noraidīt šo priekšlikumu.

Deputātiem nav iebildumu.

**Komisija nolemj noraidīt priekšlikumu Nr.26.**

**Nr. 31** – iekšlietu ministra K.Eklona priekšlikums – piedāvātas PN 24., 25. un 26.punkta precizētas redakcijas.

**V.Vītoliņš** izskaidro priekšlikumu. Tas saistīts ar vīzu un termiņuzturēšanās atļauju (turpmāk – TUA) izsniegšanu un Pilsonības un migrācijas pārvaldes kapacitātes iespējamām problēmām šajā procesā. Lūdz noteikt konkrētu pārejas posmu.

Informē, ka pēc vakardienas diskusijas sadarbībā ar JB tika izstrādātas jaunas PN punktu redakcijas, kuras IeM vārdā lūdz komisiju atbalstīt kā komisijas priekšlikumu *(jaunā JB priekšlikuma teksts – izdalīts sēdes sākumā uz atsevišķas lapas)*. Izskaidro jauno redakciju.

**L.Millere** aicina atbalstīt JB priekšlikumus PN 24., 25., 26. un 27.punkta redakcijām, kas ir saistībā ar vīzu un TUA jautājumiem. 28.punkts ir par 7. pantu.

**E.Šnore** aicina daļēji atbalstīt IeM priekšlikumu, kuru ietvert jaunajā komisijas priekšlikumā.

Deputātiem nav iebildumu.

Komisija nolemj **daļēji atbalstīt** priekšlikumu Nr.31 un to iekļaut no jauna izveidotajā un **atbalstītajā** komisijas priekšlikumā.

**Nr. 32** – deputātes J.Simanovskas priekšlikums (iesniegts vakar) – saistīts ar vakar daļēji atbalstīto 2. panta (32) daļas redakciju: par izmaksu nodrošināšanu vienota valsts un pašvaldību klientu apkalpošanas centra un vienota valsts un pašvaldību sniegtā atbalsta koordinācijas punkta darbībai.

**J.Simanovska** pamato sava priekšlikuma nepieciešamību.

**L.Millere** iezīmē atšķirības starp abiem minētajiem centriem, vēlas uzklausīt FM viedokli.

**I.Oša** Vides aizsardzības un reģionālās attīstības ministrijas (turpmāk – VARAM) vārdā izsaka viedokli par J.Simanovskas iniciatīvu, kā arī iesaka redakcionālus precizējumus tikko atbalstītajā PN 27.punktā.

Notiek diskusija par priekšlikumu. Viedokļus izsaka **J.Dombrava**, **T.Trubača** (FM), **U.Rotbergs**, **I.Oša**, **E.Šnore**, Rīgas domes pārstāvji, **L.Millere**, **A.Latkovskis**.

**E.Šnore** apkopo viedokļus un aicina izveidot komisijas priekšlikumu.

Deputātiem nav iebildumu.

Komisija nolemj **atbalstīt** izveidoto pārejas noteikumu punktu kā komisijas priekšlikumu.

**E.Šnore** aicina atgriezties pie vakar atlikto priekšlikumu atkārtotas izskatīšanas.

**Nr. 5** – iekšlietu ministra K.Eklona priekšlikums – piedāvāta 21. panta jauna redakcija.

**V.Vītoliņš** izskaidro priekšlikumu, kas ir saistīts ar Nr.6, par precizējumiem vīzu un TUA izsniegšanas procesā.

**L.Millere** atzīmē, ka labāk lietot TUA terminu, kurš jau šajā likumā identiskās situācijās tiek lietots.

**E.Šnore** aicina atbalstīt šo priekšlikumu.

Deputātiem nav iebildumu.

**Komisija nolemj atbalstīt priekšlikumu Nr.5.**

**E.Šnore aicina izdiskutēt nepieciešamību veidot komisijas priekšlikumu par termiņa pagarināšanu 84. pantā jautājumā par nodokļa atvieglojumiem.**

**A.Kaļāne FM vārdā izskaidro situāciju un lūdz komisiju nepagarināt esošo termiņu, kas noteikts līdz š.g. 31. decembrim.**

**L.Millere atgādina, ka šī panta normas septembrī netika atbalstītas komisijā, bet Saeima par tām sēdē nobalsoja. Atzīmē, ka bija nepieciešama diskusija par pantā noteiktā termiņa pagarināšanu. Aicina komisiju neveidot priekšlikumu.**

***Komisija pieņem informāciju zināšanai.***

**E.Šnore aicina izskatīt šodien saņemtos kultūras ministra N.Puntuļa priekšlikumus. Aicina KM pārstāvi sniegt komisijai par tiem komentāru.**

**Kultūras ministra** N.Puntuļa priekšlikums **Nr.1** – papildināt 8. pantu jaunu (4) daļu šādā redakcijā:

*„(4) Ministru kabinets pēc nozares ministrijas pieprasījuma pieņem lēmumu par finansējuma piešķiršanu no budžeta resora “74. Gadskārtējā valsts budžeta izpildes procesā pārdalāmais finansējums” atsevišķā programmā plānotā finansējuma šā likuma 7.panta piecpadsmitajā daļā noteiktā atbalsta sniegšanai.”*

**J.Šaicāne** izskaidro KM jaunos priekšlikumus. Uzsver, ka šobrīd kultūrorientācijas pasākumiem (pamatā – latviešu valodas apmācība) no integrācijas fonda pieejamie līdzekļi ir nepietiekami.

**L.Millerei** JB vārdā nav iebildumu pret šo normu; vēlas FM viedokli.

**A.Kaļāne** atzīmē, ka FM nav būtiski iebildumi, bet neredz nepieciešamību šo budžeta resora sadaļu īpaši uzsvērt.

**L.Millere** ierosina ar turpmākajiem UCAL grozījumiem veidot vienotu normu finansējuma programmas saņemšanai.

Notiek diskusija par šo un visiem trim KM priekšlikumiem, pamatā par latviešu valodas apmācības aspektiem. Viedokļus izsaka **J.Simanovska**, **I.Rajevs**, **L.Millere**, **J.Dombrava**, **A.Rosļikovs**. Tiek izteikts viedoklis atbalstīt visus 3 priekšlikumus.

**E.Šnore** aicina deputātus atbalstīt KM priekšlikumu Nr.1; šobrīd tabulā Nr.13A.

Deputātiem nav iebildumu.

**Komisija nolemj atbalstīt KM priekšlikumu par 8. panta papildināšanu ar (4) daļu.**

**E.Šnore aicina izskatīt KM pārējos priekšlikumus.**

**Kultūras ministra** N.Puntuļa priekšlikums **Nr.2** – papildināt pārejas noteikumus ar 23.punktu šādā redakcijā:

*„23.  Ukrainas civiliedzīvotājiem, kuri ir uzsākuši darba tiesiskās attiecības Latvijas Republikā, ir pienākums apmeklēt latviešu valodas mācības no 2024.gada 1.janvāra.”*

**L.Millere** iebilst pret pienākuma uzlikšanu PN, jo likuma pantos tādas normas nav. Iespējama normas vieta būtu UCAL 7. pantā.

Notiek diskusija par Ukrainas bēgļu latviešu valodas mācības apguves dažādiem aspektiem, nepieciešamajiem zināšanu līmeņiem un apmācības apmeklēšanas termiņiem. Tiek akcentēta valodas kursu pieejamība vispār. Viedokļus izsaka **A.Rosļikovs**, **L.Millere**, **J.Dombrava**, **E.Šnore**, **L.Jākobsone-Gavala** (“Gribu palīdzēt bēgļiem”), **U.Rotbergs**.

**L.Millere** uzsver, ka šis priekšlikums ir saņemts pēc termiņa, un tas ir jāveido kā komisijas priekšlikums. Aicina nesasteigt šādas normas pieņemšanu, uzsver plašākas diskusijas nepieciešamību.

**E.Šnore** aicina apsvērt, vai šāda norma vispār ir vajadzīga.

**J.Dombrava** atsaucas uz UCAL 16. panta regulējumu, atzīmē darba devēju attieksmi. Uzsver nepieciešamību stiprināt latvisko vidi. Atzīmē, ka 2024. gada 1. janvārī stātos spēkā pienākums mācīties, līdz tam ir iespējas latviešu valodu apgūt brīvprātīgi. Ir labi, ka jau laicīgi top zināms, ka šāds pienākums būs. Ir jādomā par kursu kapacitāti, iespējām valstij šos kursus nodrošināt.

**I.Rajevs** uzskata, ka piedāvātā norma ir pietiekami fleksibla. Ukraiņu bēgļiem ir iespējas izvēlēties savu nepieciešamību valodas mācībām atkarībā no katra konkrētās situācijas.

**J.Simanovska** aicina nesasteigt lēmuma pieņemšanu, aicina izstrādāt piemērotākas redakcijas, un par tām izlemt nākamajā reizē, kad UCAL likumprojekts tiks atkal izskatīts.

Turpinās diskusija par latviešu valodas apguves dažādiem aspektiem un nepieciešamību šajā jautājumā formulēt likuma regulējumu. Dažādus viedokļus izsaka **E.Zivtiņš**, **U.Rotbergs**, **A.Vilks**, **I.Rajevs**, **ARosļikovs**.

**E.Šnore** dod vārdu IeM pārstāvim.

**V.Vītoliņš** atgādina UCAL tapšanas vēsturi un sākotnēji tajā formulēto normu jēgu, t.sk., nodarbinātības saistību ar valsts valodas prasībām Latvijā. Uzsver motivāciju mācīties valodu un šī procesa izmaksas. Atzīmē, ka ir arī gadījumi, kad cilvēki bez kursiem ir apguvuši valodu.

**L.Millere** JB vārdā atzīmē, ka jautājums vēl ir diskutējams, ir jāapspriež iespējamās sekas, kādas var rasties, pieņemot šādu normu.

**E.Šnore** aicina papildināt 7. pantu ar (16) daļu šādā redakcijā (iespējams komisijas priekšlikums):

*„(16) Ukrainas civiliedzīvotājiem, kuri ir uzsākuši darba tiesiskās attiecības Latvijas Republikā. ir pienākums apmeklēt latviešu valodas mācības.”,*

kā arī papildināt pārejas noteikumus ar KM priekšlikumā ietverto punktu (arī komisijas priekšlikums).

Aicina deputātus balsot par šiem priekšlikumiem.

**Balsojums: par – 6; pret – 0; atturas – 3; nebalso – 1 (A.Latkovskis).**

**Komisija nolemj atbalstīt savu priekšlikumu par 7. panta papildināšanu ar (16) daļu piedāvātajā redakcijā, kā arī KM priekšlikumu par pārejas noteikumu papildināšanu ar jaunu punktu par 7. panta (16) daļas spēkā stāšanos** (arī komisijas priekšlikums).

**E.Šnore** aicina apspriest pēdējo KM priekšlikumu, dod vārdu KM pārstāvei.

**Kultūras ministra** N.Puntuļa priekšlikums **Nr.3** – papildināt pārejas noteikumus ar 24.punktu šādā redakcijā:

*„24.  Šā likuma 7.panta piecpadsmitā daļa stājas spēkā 2023.gada 1.jūlijā.”*

**J.Šaicāne** paskaidro, ka šajā punktā minētais datums ir saistīts ar finansējuma no integrācijas fonda piešķīruma laiku.

**L.Millerei** nav iebildumu.

**E.Šnore** aicina atbalstīt šo priekšlikumu.

Deputātiem nav iebildumu.

**Komisija nolemj atbalstīt komisijas KM priekšlikumu par pārejas noteikumu papildināšanu kā komisijas priekšlikumu.**

**E.Šnore** aicina atkārtotiapspriest 4. priekšlikumu jautājumā par finansējuma avotiem.

**T.Trubača** FM vārdā paskaidro, ka finansējums tiek piešķirts no 74. resora atsevišķas programmas. Šeit nav pretrunu saistībā ar līdzekļu piešķīrumu. Tas ir šī gada finansējums, arī tehniskajā budžetā tiks izveidota jauna programma. Finansējums visu laiku tiks nodrošināts.

**E.Šnore** aicina komisiju atbalstīt likumprojektu “Grozījums Ukrainas civiliedzīvotāju atbalsta likumā (Nr.9/14) otrajā galīgajā lasījumā.

*Deputātiem nav neiebildumu.*

**LĒMUMS:**

- atbalstītlikumprojektu “Grozījums Ukrainas civiliedzīvotāju atbalsta likumā” (Nr.9/Lp1) un virzīt to izskatīšanai Saeimas 8. decembra sēdē otrajā galīgajā lasījumā.

**E.Šnore** pateicas uzaicinātajām personām par dalību un slēdz sēdi.

Sēde pabeigta plkst. 11.16.

Komisijas priekšsēdētāja biedrs E.Šnore

Komisijas sekretārs J.Skrastiņš

Protokolētāja I.Silabriede